Nagade ngimqhamuka …

Nangamukela

“Bengimqhamuka nangamukela ngeenkumbeni zenu.”

UMATEWU 25:35c

Abaphalali neenkhonzi ezifuna indawo ephephileko yokuhlala, sele zijayelekile eSewula Afrika namhlanjesi. Ipilo yazo kanengi inokuloba, ukuninwa kanye nomguruguru. Nokho ukutjhejwa kwabantu abaqotjhiweko nabanganamakhaya yinto ezikileko nangeBhayibhelini.

Soke simiqhamuka

KumaHebheru siyafunda bonyana thina “simiqhamuka neenkhonzi ephasini lapha” (11:13b) yeke ngalokho, “siqalelele ikhaya elingcono ezulwini” (11:16a).

Ikhambo lethu lithoma ngo-Adamu no-Eva lokha nabaqotjhwa epharadesi kobana bayokuthoma ipilo phasi endaweni etja.

Nje-ke uSomnini uZimu wamqotjha umuntu esivandeni se-Edeni ukuze alime ihlabathi athethwe kiyo.

UGENESISI 3:23

Nje-ke u-Abramu ubizwa bonyana aphume e-Uri aye enarheni etja.

“Tjhiya inarhekhenu,

abantu bekhenu nendlu kayihlo,

uye enarheni engizakutjengisa yona.”

UGENESISI 12:1b

Ikhambo liragela phambili ngoJosefa nakathengiselwa eGibhide. Ngemva kweminyaka ema-400 iinzukulwana zakhe zadabula irhalawumba zisiya enarheni etja lapha zakhunjuzwa khona ngokubuyelelweko ngobujamo bazo bokuba miqhamuka.

“Ubaba gade amAramiya onguzulani, wehlela eGibhide waba sikhonzi lapho, umndenakhe ulidlanzana. Lapho wanda waba sisizwe esikhulu, okutjho esinamandla nesinengi ngesibalo.”

UDUTERONOMI 26:5b

UJesu gade amqhamuka

Ngemva kweminyakakhulu, uJesu iKosi yethu, wathatha ikhambo lokusuka ezulwini weza ephasini kodwana azange amukeleke. Walahlwa balandeli bakhe bewabethelwa babantu bomhlobo wekhabo.

UJesu wamphendula wathi: “Iimpungutjha zinemigodi, iinyoni zineenhlakana, kodwana iNdodana yoMuntu ayinandawo yokubeka ihloko.”

UMATEWU 8:20

Boke bamlahla ngomlandu wokubulawa.

UMARKOSI 14:64b

Lifundisani iBhayibheli ngokuphathwa kwemiqhamuka neenkhonzi?

ETestamendeni eliDala neliTjha siyafunda bonyana uZimu unguZimu wezizwe zoke. Isihloko sobulungiswa nokuyelelwa kwemiqhamuka nabaninwako kukhulunywa ngaso kilo loke iBhayibheli njengomthetho ojanyisiweko. Umthetho kaZimu uthi:

“Naninesikhonzi enarhenenu, ningasigandeleli. Niphathe kuhle isikhonzi enihlala naso njenganyana nenza ebantwini bekhenu. Thandani isikhonzi njengombana nizithanda nina ngombana nani naniziinkhonzi enarheni yeGibhide. NginguSomnini uZimenu.”

ULEVITIKUSI 19:33-34

Akunalitho elingasihlukanisa nethando lakaZimu

UPowula usiqinisekisa ngethando lakaZimu kikho koke okusehlelako. UMoya wakhe uzosiduduza abe asiqinise.

Kodwana kikho koke lokho singaphezu kwabahluli ngaye owasithandako.

KWEBEROMA 8:37

UZimu uthembisa ukutjhaphulula woke umuntu omqhamuka ephasini.

UZimu ubuphephelo namandlethu;

mbala ufumaneka alisizo ngeenkhathi zobudisi.

AMARHUBO 46:2

Kodwana uSomnini unami

njengengorho enamandla;

nje-ke abangizumako bazakutjhelela,

bangaphumeleli.

Bazakuhlaziseka khulu

ngombana bahlulekile;

ukurhubutjhwa kwabo angeze kwalibaleka.

UJOROMIYA 20:11

Nanyana kungaba nesililo ebusuku,

nokho amasa eza nesihleko.

AMARHUBO 30:6b

*Iindimana zemitlolo zithethwe eBhayibhelini lesiNdebele elikhutjhwe ngomnyaka we-2012.

Igadangiswe beyakhutjhwa yiHlangano yeBhayibheli eSewula Afrika.

www.biblesociety.co.za

Bibles and audio Bibles are available on the BibleSA-app